Na temelju članka 33. Zakona o proračunu („Narodne novine“, broj 87/08., 136/12. i 15/15) te članka 19. Statuta Grada Buzeta („Službene novine Grada Buzeta“, broj 2/21), Gradsko vijeće Grada Buzeta na sjednici dana 22. prosinca 2021. godine donosi

**PROGRAM**

**poticanja poduzetništva i poljoprivrede u 2022. godini**

**I. UVOD**

U uvjetima značajnih gospodarskih ograničenja u ukupnom gospodarskom razvoju Grada Buzeta, Grad Buzet nastavlja sa poticajnim mjerama za poduzetništvo i poljoprivredu za narednu godinu.

**II. MJERE I POTICAJI U OSTVARIVANJU CILJEVA POTICAJA RAZVOJA PODUZETNIŠTVA U 2022. GODINI**

U cilju poticanja gospodarskog rasta, razvoja i ostvarenja gospodarske politike Grada Buzeta, realizirat će se sljedeće razvojne mjere:

1. **Nepovratne potpore za poduzetništvo:**
2. *Sufinanciranje kamata na kredite prema Programu poduzetnik IŽ*

Grad Buzet, u suradnji sa svim gradovima u Istarskoj županiji, Istarskom Razvojnom Agencijom IDA d.o.o., Hrvatskom bankom za obnovu i razvitak i drugim poslovnim bankama, provodi kreditnu liniju „Poduzetnik Istarska županija 2020“ kroz dodjelu potpora male vrijednosti subvencioniranjem dijela kamate sa jednim postotnim poenom. Cilj Programa je uz dodjelu potpore male vrijednosti osigurati kredite za poduzetnike uz nižu kamatnu stopu. Korisnici kredita mogu biti mala i srednja trgovačka društva, aktivni obrti, zadruge i profitne ustanove. Krediti nisu namijenjeni djelatnosti poljoprivrede, šumarstva i ribarstva. Krediti su namijenjeni za nove investicije i trajna obrtna sredstva te kroz drugu mjeru, u suradnji sa HBOR-om, za poticanje poduzetništva mladih, žena i početnika. Osigurani iznos u proračunu 2022. je 110.000 kuna.

1. *Mjere poticanja poduzetništva, kroz Program poticanja poduzetništva*

1.potpore za novo zapošljavanje i samozapošljavanje

2.potpore poduzetnicima - početnicima koji prvi put otvaraju obrt ili trgovačko društvo,

3.potpore poduzetnicima za ulaganje u standarde kvalitete i certificiranje,

4.potpore poduzetnicima - inovatorima za uvođenje inovacije u proizvodnju,

5.subvencija troškova polaganja majstorskih ispita o stručnoj osposobljenosti i majstorskih ispita u obrtništvu,

6.sufinanciranje troškova prekvalifikacije i doškolovanja nezaposlenih osoba,

7.kapitalne potpore za povećanje konkurentnosti,

8.kapitalne potpore za projektnu dokumentaciju za gospodarske objekte,

9.potpore za sufinanciranje troškova pripreme natječajne dokumentacije na fondove EU

10.potpore za sufinanciranje pojedinačnog nastupa poduzetnika na manifestacijama u vezi s poduzetništvom,

11.potpore za sufinanciranje troškova reklame i promidžbe subjekata koji obavljaju gospodarsku djelatnost na području zaštićene kulturno-povijesne cjeline

Grad Buzet nastavlja s navedenim mjerama poticanja poduzetništva, te osigurava 170.000,00 kuna u 2022. godini.

1. **Sufinanciranje aktivnosti u obrtništvu**
2. **Komunalno opremanje poduzetničkih zona**
3. **Poticajne mjere za start aktivnosti u novom poduzetničkom inkubatoru Verzi** (osiguravanje sredstava za odabranu poduzetničko potpornu instituciju –operatera koji će upravljati poduzetničkim inkubatorom pružajući savjetodavne usluge poduzetnicima koji su u fazi validacije poslovnih ideja, inkubacije i akceleracije poslovanja, pomoći im u svladavanju poduzetničkih vještina, stvaranju poslovnih kontakata, marketinških aktivnosti, razmjeni informacija, razvoju proizvoda/usluga, networking i distribuciju što im je nužno za ojačavanje njihove pozicije na tržištu. Poduzetničko potporna institucija-operater omogućavati će i savjetodavne usluge svim poduzetnicima s područja Grada Buzeta, te osigurati kontinuirano informiranje o natječajima, potporama i kreditima organiziranjem različitih seminara, edukacija, prezentacija s ciljem razvijanja i daljnjeg povećavanja poduzetničke konkurentnosti).

**III.** **MJERE POTICANJA ZA BRŽI RAZVOJ POLJOPRIVREDE U 2022. GODINI**

Grad Buzet s obzirom na svoje geografske i pedološke karakteristike predstavlja potencijal za daljnji razvoj poljoprivrede, posebno vinogradarstva i maslinarstva. U prilog tome govori i činjenica da većina domaćinstava u ruralnim krajevima se djelomično ili pretežno bavi poljoprivredom. Najveći problem i kočnica daljnjem razvoju i konkurentnosti poljoprivrednih gospodarstava danas je epidemija uzrokovana virusom COVID-19, opća gospodarska kriza i recesija, rascjepkanost obradivog poljoprivrednog zemljišta, slabo razvijena tržišna mreža i povezanost poljoprivrednih gospodarstava na tržišnim osnovama, nedovoljna edukacija te visoki troškovi u procesu proizvodnje.

Kako bi se povećala kvaliteta i konkurentnost poljoprivrede, Grad Buzet nastoji kroz mjere potpora u poljoprivredi doprinijeti povećanju poljoprivredne proizvodnje, većoj konkurentnosti na tržištu, a izradom izmjena i dopuna Programa raspolaganja poljoprivrednim zemljištem u vlasništvu Republike Hrvatske stvoriti preduvjete za povećanje ukupne površine obradivog poljoprivrednog zemljišta.

Temeljem članka 36. Zakona o poljoprivredi („Narodne novine“ broj 118/18, 42/20, 127/20, 52/21), mjere državne potpore u poljoprivredi i ruralnom razvoju moraju biti usklađene s pravilima Europske unije. Mjere poticanja razvoja poljoprivrede obuhvaćene su potporama male vrijednosti koje se dodjeljuju sukladno pravilima EU o pružanju državne potpore poljoprivredi i ruralnom razvoju propisanim Uredbom Komisije (EU) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potporu de minimis u poljoprivrednom sektoru (SL L 352, 24.12.2013.) i Uredbe Komisije (EU) 2019/316 od 21. veljače 2019. o izmjeni Uredbe (EU) br. 1408/2013 o promjeni članka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 51/1, 22.2.2019.) i ostalim potporama koje se dodjeljuju sukladno pravilima EU o pružanju državne potpore propisanim Uredbom Komisije (EU) br. 1407/2013 оd 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore (SL L 352, 24.12.2013.).

Zatraženo je odobrenje Ministarstva poljoprivrede za Program potpore u poljoprivredi za jednogodišnje razdoblje te se za realizaciju osiguravaju sredstva u 2022. godini u iznosu od 80.000,00 kuna i to za:

1. Sufinanciranje nabave sadnog materijala;
2. Premije osiguranja biljne i stočarske proizvodnje, plastenika i staklenika;
3. Troškovi ishođenja svjedodžbe o osposobljenosti vozača/pratitelja životinja;
4. Subvencija za edukaciju i stručno osposobljavanje za rad na poljoprivrednom gospodarstvu;
5. Subvencije troškova stručnog nadzora i sustava ocjenjivanja sukladnosti u ekološkoj i integriranoj proizvodnji;
6. Nabava i postavljanje sustava za zaštitu višegodišnjih nasada od tuče;
7. Nabava i postavljanje sustava za navodnjavanje;
8. Nabava novih košnica i pčelarske opreme;
9. Zaštita nasada i stoke od divljači;
10. Subvencija za edukaciju i stručno osposobljavanje za rad na poljoprivrednom gospodarstvu
11. Sufinanciranje nabave automata za izravnu prodaju mlijeka (mljekomata);
12. Nabava poljoprivredne mehanizacije i opreme;
13. Subvencije za ostale mjere ruralnog razvoja;
14. Potpora projektu Izravna prodaja poljoprivrednih proizvoda putem interneta;
15. Tekuća donacija za izradu dokumentacije i legalizaciju gospodarskih objekata namijenjenih smještaju stoke te skladištenju i preradi poljoprivrednih proizvoda;
16. Tekuća donacija za izradu dokumentacije i legalizaciju gospodarskih objekata namijenjenih smještaju stoke te skladištenju i preradi poljoprivrednih proizvoda.

**IV. NAČIN REALIZACIJE**

Za provedbu ovog Programa osiguravaju se sredstva u Proračunu Grada Buzeta za 2022. godinu u ukupnom iznosu od 664.000,00 kuna za sljedeće namjene:

* subvencije poduzetnicima putem kreditne linije ''Poduzetnik IŽ 2020'' – 110.000,00 kuna
* subvencije poduzetnicima kroz program poticanja poduzetništva, -170.000,00 kuna
* subvencije poljoprivrednicima - 80.000,00 kuna
* Pružanje usluga upravljanja (operatera) poduzetničkim inkubatorom – 60.000,00 kuna
* sufinanciranje Fonda za poljoprivredu i agroturizam Istre - 25.000,00 kuna
* sufinanciranje aktivnosti Udruženja obrtnika Buzet - 18.000,00 kuna
* komunalno opremanje poduzetničkih zona - 201.000 kuna

Gradonačelnik će po prijedlogu Odbora za gospodarstvo i razvoj te Upravnog odjela za financije i gospodarstvo utvrditi opće uvjete, kriterije i postupak dodjele te prava i obveze korisnika subvencije za poduzetništvo i poljoprivredu.

**V.**

Ovaj Program stupa na snagu 1. siječnja 2022. godine, a objavit će se u „Službenim novinama Grada Buzeta“.

KLASA: 021-05/21-01/15

URBROJ: 2106/01-01/01-21-28

Buzet, 22.12.2021.

GRADSKO VIJEĆE GRADA BUZETA

PREDSJEDNIK

Davor Prodan